《结夏西山诸佛刹效初盛体为排律十首 其九》
明代·胡应麟

杰搆临丹地，飞梁瞰碧峰。台高苍野尽，殿古白云重。

峭峡虹斜度，危崖雪半封。佛疑维卫至，僧似落伽逢。

舞鹤参朝座，饥乌集暮钟。缘深频伏象，定久忽闻蛬。

暗牖閒生竹，虚檐密种松。持经迷菡萏，说偈坠芙蓉。

异荈分泉瀹，香粳激浪舂。蒲团藏阒寂，木榻寄蒙茸。

八识空尘累，三禅别梵宗。九州遥挂衲，十岳遍扶筇。

璎珞天人馈，玻瓈释帝供。文殊行处脚，迦叶笑时容。

东域摩腾化，西江道一踪。将辞氻潭去，阐法号黄龙。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。